Λόιντ Πράις

Ο **Λόιντ Πράις** (*Lloyd Price*, 9 Μαρτίου 1933 - 3 Μαΐου 2021) ήταν Αμερικανός τραγουδιστής της R&B και rock 'n' roll, γνωστός και ως, "Mr. Personality", έπειτα από το ευπώλητο τραγούδι του 1959  "Personality". Η πρώτη του ηχογράφηση, το "Lawdy Miss Clawdy", ήταν επιτυχία για τη Specialty Records το 1952. Συνέχισε να κυκλοφορεί δίσκους, αλλά κανένας δεν ήταν τόσο δημοφιλής μέχρι αρκετά χρόνια αργότερα, όταν τελειοποίησε τον ρυθμό της Νέας Ορλεάνης και πέτυχε μια σειρά από εθνικές επιτυχίες. Το 1998 εισήχθη στο Rock and Roll Hall of Fame.

## Πρώτα χρόνια, οικογένεια και εκπαίδευση
Ο Πράις γεννήθηκε στις 9 Μαρτίου 1933, στο Κένερ της Λουιζιάνα, προάστιο της Νέας Ορλεάνης, και μεγάλωσε στο Κένερ. Η μητέρα του, Μπιτρίς Πράις, ήταν ιδιοκτήτρια του εστιατορίου Fish 'n' Fry. Από αυτήν απέκτησε ισόβια ενδιαφέροντα για τις επιχειρήσεις και τη γαστρονομία. Ο ίδιος και ο μικρότερος αδερφός του, Λίο, ασχολούνταν και οι δύο με τη μουσική.

Έλαβε επίσημη εκπαίδευση στην τρομπέτα και το πιάνο, τραγουδούσε στη γκόσπελ χορωδία της εκκλησίας του και ήταν μέλος ενός μουσικού σχήματος στο λύκειο.

## Σταδιοδρομία
Ο Άρτ Ρουπ, ιδιοκτήτης της Specialty Records με έδρα το Λος Άντζελες, ήρθε στη Νέα Ορλεάνη το 1952 για να ηχογραφήσει το ιδιαίτερο στυλ του ρυθμ εν μπλουζ που αναπτυσσόταν εκεί και είχε σημειώσει μεγάλη επιτυχία για τον ανταγωνιστή του, την Imperial Records. Ο Ρουπ άκουσε το τραγούδι του Πράις "Lawdy Miss Clawdy" και ήθελε να το ηχογραφήσει. Επειδή ο Πράις δεν είχε συγκρότημα, ο Ρουπ προσέλαβε τον Ντέιβ Μπαρθόλομιου για να κάνει τις ενορχηστρώσεις και το συγκρότημα του Μπαρθόλομιου (με τον Φατς Ντόμινο στο πιάνο) για να συνοδεύσουν τον Πράις στη συνεδρία ηχογράφησης. Το τραγούδι γνώρισε τεράστια επιτυχία, πουλώντας πάνω από ένα εκατομμύριο αντίτυπα και χαρίζοντας στον Πράις τον πρώτο του χρυσό δίσκο. Η επόμενη κυκλοφορία του, "Oooh, Oooh, Oooh", που ηχογραφήθηκε στην ίδια συνεδρία, γνώρισε μικρότερη επιτυχία. Ο Πράις συνέχισε να ηχογραφεί για τη Specialty, αλλά καμία από τις επόμενες κυκλοφορίες του εκείνη την περίοδο δεν μπήκε στα charts.

Το 1954, ο Πράις κατατάχθηκε στον στρατό των ΗΠΑ και στάλθηκε στην Κορέα. Όταν επέστρεψε, διαπίστωσε ότι τον είχε αντικαταστήσει ο Λιτλ Ρίτσαρντ. Επιπλέον, ο πρώην σοφέρ του, ο Λάρι Γουίλιαμς, ηχογραφούσε επίσης για την ίδια εταιρεία, έχοντας κυκλοφορήσει το "Short Fat Fannie".

Ο Πράις ίδρυσε τελικά την KRC Records με τον Χάρολντ Λόγκαν και τον Μπιλ Μπόσκεντ. Το πρώτο τους single, "Just Because", διανεμήθηκε από την ABC Records. Από το 1957 έως το 1959, ο Πράις ηχογράφησε μια σειρά από εθνικές επιτυχίες για την ABC που προσαρμόζονταν επιτυχώς στον ήχο της Νέας Ορλεάνης, όπως τα "Stagger Lee" (που έφτασε στην κορυφή των Pop και R&B charts και πούλησε πάνω από ένα εκατομμύριο αντίτυπα), "Personality" (που έφτασε στο νούμερο 2) και "I'm Gonna Get Married" (νούμερο 3). Όταν ο Πράις εμφανίστηκε στο τηλεοπτικό πρόγραμμα *[[American Bandstand]]* για να τραγουδήσει το "Stagger Lee", ο παραγωγός και παρουσιαστής Ντικ Κλαρκ απαίτησε να αλλάξει τους στίχους για να μετριαστεί το βίαιο περιεχόμενό τους. Το "Stagger Lee" ήταν η εκδοχή του Πράις σε ένα παλιό blues πρότυπο, που είχε ηχογραφηθεί πολλές φορές από άλλους καλλιτέχνες. Ο Greil Marcus, σε κριτική ανάλυση της ιστορίας του τραγουδιού, έγραψε ότι η εκδοχή του Πράις ήταν ένας ενθουσιώδης ροκ ρυθμός "όλο ορμή, με οδηγό ένα σπαρακτικό σόλο σαξόφωνο". Σε όλες αυτές τις πρώτες ηχογραφήσεις του Πράις ("Personality", "Stagger Lee", "I'm Gonna Get Married" και άλλες) πρώτος σαξοφωνίστας ήταν ο Merritt Mel Dalton· συμμετείχε επίσης στο περιοδεύον συγκρότημα και εμφανίστηκε με τον Πράις στο *[[The Ed Sullivan Show]]*. 

Το 1962 ο Πράις και ο συνεργάτης του Χάρολντ Λόγκαν ίδρυσαν την Double L Records. Ο Γουίλσον Πίκετ ξεκίνησε την καριέρα του σε αυτή την εταιρεία. Το 1967 ο Πράις και ο Λόγκαν απέκτησαν το κτίριο που στέγαζε το θρυλικό τζαζ κλαμπ Birdland, στη διεύθυνση 1678 Broadway στη Νέα Υόρκη, και άνοιξαν ένα νέο κλαμπ με το όνομα The Turntable. Το 1969 ο Λόγκαν δολοφονήθηκε στο γραφείο που σχετιζόταν με το κλαμπ. Ο Πράις ίδρυσε στη συνέχεια τη δική του δισκογραφική εταιρεία, την Turntable.

Κατά τη δεκαετία του 1970 ο Πράις βοήθησε τον προμότερ του μποξ Ντον Κινγκ να προωθήσει αγώνες, συμπεριλαμβανομένου του "Rumble in the Jungle" ανάμεσα στον Μοχάμετ Άλι και τον Τζορτζ Φόρμαν στην Κινσάσα του Ζαΐρ, καθώς και τη συναυλία που το συνόδευε με τον Τζέιμς Μπράουν και τον B. B. King. Ο Πράις και ο Κινγκ ίδρυσαν τη δισκογραφική εταιρεία LPG, που κυκλοφόρησε την τελευταία επιτυχία του Πράις, το "What Did You Do With My Love", με περιορισμένη επιτυχία.

Το 1993 ο Πράις περιόδευσε στην Ευρώπη με τους Τζέρι Λι Λιούις, Λιτλ Ρίτσαρντ και Gary U.S. Bonds. Το 2005 εμφανίστηκε με τους Τζέρι Μπάτλερ, Τζιν Τσάντλερ και Μπεν Ε. Κινγκ στην περιοδεία "Four Kings of Rhythm and Blues", συναυλίες που καταγράφηκαν σε DVD και προβλήθηκαν σε ειδική εκπομπή του PBS.

Ο Πράις εμφανίζεται σε ζωντανό απόσπασμα στην ταινία ντοκιμαντέρ *Make It Funky!* του 2005, η οποία παρουσιάζει την ιστορία της μουσικής της Νέας Ορλεάνης και την επίδρασή της στη R&B, τη ροκ, τη Φανκ και την τζαζ. Στην ταινία, ερμηνεύει το "Lawdy Miss Clawdy" με τον Άλεν Τουσέιντ και την μπάντα του.

Στις 20 Ιουνίου 2010 εμφανίστηκε και τραγούδησε στο φινάλε της πρώτης σεζόν της τηλεοπτικής σειράς *Treme*. 

### Άλλες δραστηριότητες
Ο Πράις υπήρξε δραστήριος επιχειρηματίας. Εκτός από την ενασχόλησή του με την παραγωγή και έκδοση μουσικής, δημιούργησε και κατείχε επιχειρήσεις σε διάφορους τομείς. Είχε δύο κατασκευαστικές εταιρείες, που κατασκεύαζαν κατοικίες μεσαίου εισοδήματος τη δεκαετία του 1980 στο Μπρονξ αλλά και κατοικίες στο Στάτεν Άιλαντ.

Διηύθυνε την Global Icon Brands (γνωστή και ως Lloyd Price Icon Food Brands), η οποία παράγει μια σειρά από προϊόντα Νότιας Κουζίνας, όπως τα Lawdy Miss Clawdy τρόφιμα, από κονσέρβες λαχανικών μέχρι μπισκότα γλυκοπατάτας, αλλά και τη σειρά Lloyd Price, που περιλαμβάνει μεταξύ άλλων το Lloyd Price's Soulful 'n' Smooth Grits και το Lloyd Price's Energy-2-Eat Bar, καθώς και ρούχα και συλλεκτικά είδη Lawdy Miss Clawdy.

Το 2011 ο Πράις κυκλοφόρησε την αυτοβιογραφία του με τίτλο *The True King of the Fifties: The Lloyd Price Story* και εργάστηκε πάνω σε ένα μιούζικαλ του Μπρόντγουεϊ με τίτλο *Lawdy Miss Clawdy*, βασισμένο στη ζωή και την πορεία του προς τη δόξα, με ομάδα που περιλάμβανε τον παραγωγό Φιλ Ραμόουν. Το μιούζικαλ αφηγούνταν επίσης την ιστορία της ροκ εν ρολ όπως εξελίχθηκε στη σκηνή της Νέας Ορλεάνης στις αρχές της δεκαετίας του 1950. Το έργο εξελίχθηκε και έγινε η παραγωγή του 2023 *Personality: The Lloyd Price Musical*, που ανέβηκε στο Studebaker Theater στο Σικάγο και έλαβε θετικές κριτικές.

## Προσωπική ζωή και θάνατος
Ο Πράις και η σύζυγός του ζούσαν στην Κομητεία Γουέσττσεστερ της Νέας Υόρκης. Πέθανε από επιπλοκές του διαβήτη στις 3 Μαΐου 2021, σε μονάδα μακροχρόνιας φροντίδας στο Νιου Ροσέλ της Νέας Υόρκης, σε ηλικία 88 ετών.

## Δισκογραφία
### Studio albums

* 1959: *The Exciting Lloyd Price*
* 1959: *Mr. Personality*
* 1959: *Mr. Personality Sings the Blues*
* 1960: *The Fantastic Lloyd Price*
* 1961: *Cookin*
* 1961: *Sings the Million-Sellers*
*1963: *This Is My Band*
*1963: *Misty*
*1965: *Lloyd Swings for Sammy*
*1969: *Now!*
*1972: *To the Roots and Back*
*1976: *Music-Music*
*1978: *The Nominee*
*1998: *Body with No Body*
*2002: *Christmas Classics*
*2012: *I'm Feeling Good!*

### Συλλεκτικά albums
* 1960: *Mr. Personality's 15 Hits*
* 1969: *Lloyd Price Now*
* 1981: *This Is My Band*
* 1989: *Lloyd Price: His Originals*, Specialty
* 1990: *Greatest Hits*, Pair
* 1990: *Walkin' the Track*, Specialty
* 1990: *Personality Plus*, Specialty
* 1992: *Stagger Lee*, Collectables
* 1994: *Lloyd Price Sings His Big Ten*, Curb
* 1994: *Vol. 2: Heavy Dreams*, Specialty
* 1994: *Greatest Hits: The Original ABC-Paramount Recordings*, MCA
* 1995: *Lawdy Miss Clawdy*, Ace
* 1998: *Body with No Body*, Moms
* 1999: *Mr Personality*, Sba
* 1999: *The Exciting*, Sba
* 2002: *Christmas Classics*, Prestige
* 2002: *Millennium Collection*, Universal
* 2004: *The Chronological Lloyd Price: 1952–1953*, Classics
* 2005: *Lawdy!*, Fantasy
* 2006: *Specialty Profiles*, Specialty
* 2006: *Great*, Goldies
* 2006: *16 Greatest Hits*, Passport

### Singles

## Παραπομπές


## Εξωτερικοί σύνδεσμοι

* 
* Lloyd Price Icon Food Brands
* Lloyd Price at History-of-Rock.com
* Lloyd Price Interview (2016), NAMM Oral History Library
* 
* 
* Lloyd Price at the Stagger Lee Project

Κατηγορία:Αμερικανοί τραγουδιστές